Slik kan Trond Giske komme tilbake til Stortinget 
STJØRDAL (Aftenposten): Hvis han vil, og hvis hans støttespillere gjør som forventet, kan Trond Giskes vei tilbake til Stortinget allerede være sikret. Det sier kilder til Aftenposten. Men nye regler kan skape trøbbel.  Kan Trond Giske komme tilbake på Stortinget etter valget neste år? I Trøndelag Ap tror de fleste at han sikter seg inn mot det.  Denne helgen samles partiet til fylkesårsmøte i Stjørdal. Det som skjer her, er viktig i så måte.  Spenning rundt nominasjonskomité – Vi kan ikke ha en situasjon der alle i Trondheim Arbeiderparti lever på et fåtalls nåde fordi Giske har ambisjoner for seg selv.  Det sa trondheimspolitiker Roar Aas til Adressa før det dramatiske årsmøtet i Trondheim Ap, der lederen ble vraket og Giske valgt til nestleder.  Mannen som fremførte kritikken mot Giske, er innstilt til ledervervet i nominasjonskomiteen som skal nominere Sør-Trøndelags kandidater til stortingsvalget neste år.  Komiteen er viktig for hvem som blir Sør-Trøndelags kandidat.  I helgen kan det bli kamp om vervet.  Trondheim Ap ønsker sin nye leder og Giske-venn Pål Sture Nilsen på topp.  De har også bedt om å få inn Hanne Moe Bjørnbet. Også hun er Giske-alliert. Og i tillegg altså Roar Aas.  Pål Sture Nilsen svarer ikke direkte på om han vil utfordre Roar Aas til vervet som leder av nominasjonskomiteen. – Trondheim Ap har spilt inn meg, Roar og Hanne som kandidater til nominasjonskomiteen, i prioritert rekkefølge. Så får vi se hva årsmøtet gjør med den informasjonen, sier han til Aftenposten i forkant.  Kan bli nominert uansett  Men selv om hans allierte ikke skulle få en hånd på nominasjonsprosessen, kan Giske likevel ha en mulighet for å bli nominert til stortingsplass, forteller kilder til Aftenposten.  Det har seg slik:  Trond Giskes maktbase er Nidaros sosialdemokratiske forum. Lokallaget er Norges desidert største lokallag.  De er så store at de har rent flertall i kommunelaget Trondheim Ap.  Trondheim Ap er store, men har ikke rent flertall på årsmøtet i fylkeslaget Trøndelag Ap.  Men selv om Sør- og Nord-Trøndelag er blitt ett fylke, og ett fylkeslag i Ap, er det fortsatt to valgkretser.  På et nominasjonsmøte i Sør-Trøndelag vil Trondheim Ap trolig kunne ha flertall.  – Utfallet av møtet i Trøndelag Ap har strengt tatt ikke noe å si. Om Giske ønsker, ligger veien til toppen av nominasjonslisten ved stortingsvalget åpen uansett, sier en kilde til Aftenposten.  Diskusjon om nye regler  NRK og VG meldte lørdag om nye regler som kan legge hindre i veien.  På årsmøtet skal det legges frem nye vedtekter for nominasjonsmøtet.  Ifølge NRK vil de nye reglene redusere Trondheim Aps innflytelse på nominasjonsprosessen ved å legge mer vekt på geografi enn størrelser.  Aftenposten får bekreftet at det er diskutert om alle lokallag skal få minst to delegater, mot dagens én. Det vil i så fall kunne endre utfallet.  Uavhengig av om vedtektsendringene går gjennom eller ikke. Aftenpostens kilder peker på flere hindre.  Delt kommunelag  Arbeiderpartiet fikk inn tre representanter fra Sør-Trøndelag ved forrige stortingsvalg.  Eva Kristin Hansen, Jorodd Asphjell og Kjersti Leirtrø.  Hansen har varslet at hun ikke tar gjenvalg til Stortinget, mens de to andre ikke har avklart dette.  Giske: Tenker fortsatt  – Jeg har ikke kommet til noen konklusjon ennå, sier Trond Giske på spørsmål om han har bestemt seg for om han vil stille som kandidat til Stortinget. – Hva vil være avgjørende for ditt valg? – Det har selvfølgelig med oppslutning lokalt å gjøre, men det er også med familien min å gjøre, sier han. – Hvor viktig er det at det er et samlet lag bak deg, hvis du eventuelt skal stille? – Det vil helt sikkert være ulike kandidater. Første gangen jeg kom på Stortinget så vant jeg på nominasjonen med 97 mot 79 stemmer. Det hadde ikke noen praktiske konsekvenser når jeg satt på Stortinget. At det er flere kandidater å velge mellom, er den naturligste ting i verden. Det er ikke noe krav.
Trond Giske har mulighet til å komme tilbake på Stortinget.  Kilder mener Giske kan bli nominert selv om allierte ikke får hånd om nominasjonsprosessen. Giske står overfor flere hindre, blant annet delt Ap-lag i Trondheim og potensielle vedtektsendringer.